ABC จะซื้อกิจการ “บ.ออคิด วิลล์” มูลค่า 483.98 ลบ. ด้วยการแลกหุ้น
ABC จะซื้อกิจการ “บ.ออคิด วิลล์” ผู้ประกอบธุรกิจให้เช่าอพาร์ทเม้นท์ มูลค่า 483.98 ลบ. ด้วยการออกหุ้นเพิ่มทุนใหม่จำนวน 645,300,000 หุ้น ราคา 0.75 บ./หุ้น เพื่อใช้ชำระค่าตอบแทนแก่ผู้ถือหุ้นออคิดวิลล์ ซึ่งคือกลุ่ม “ภัคอธิคม” ภายหลังการเพิ่มทุนกลุ่ม “ภัคอธิคม” จะเข้าถือหุ้นใน ABC จำนวน 7.55%
5 พ.ย. 2558

บริษัท แอสเซท ไบร์ท จำกัด (มหาชน) หรือ ABC ระบุว่า ที่ประชุมคณะกรรมการบริษัทเมื่อวานนี้ (5 พ.ย.) อนุมัติให้นำเสนอต่อประชุมวิสามัญผู้ถือหุ้นบริษัท ครั้งที่ 1/2558 เพื่อพิจารณาอนุมัติให้บริษัทรับโอนกิจการทั้งหมดของบริษัท ออคิด วิลล์ จำกัด โดยบริษัทจะซื้อและรับโอนมาซึ่งสินทรัพย์ และหนี้สินทั้งปวงของออคิด วิลล์ ในราคามูลค่า 483,975,000 บาท
โดยออกหุ้นเพิ่มทุนของบริษัท จำนวน 645,300,000 หุ้น พาร์หุ้นละ 0.10 บาท ราคาเสนอขายหุ้นละ 0.75 บาท คิดเป็นมูลค่า 483,975,000 บาท ซึ่งจะจัดสรรให้กับบุคคลในวงจำกัด (PP) เพื่อใช้ชำระค่าตอบแทนให้แก่ผู้ถือหุ้นของออคิด วิลล์ ซึ่งประกอบด้วยนายวิภาต ภัคอธิคม ,นางสาวกานต์ธิดา ภัคอธิคม ,นางสาวกานต์ชนิด ภัคอธิคม ,นางสาวศิริวรรณ คุณานพรัตน์ และนางจุฬาวรรณ ภัคอธิคม รวมเรียกว่ากลุ่มภัคอธิคม จำนวนทั้งหมด 50,000 หุ้น พาร์หุ้นละ 100 บาท หรือคิดเป็นอัตราส่วนการแลกหุ้นเท่ากับ 1 หุ้นสามัญของออคิด วิลล์ ต่อ 12,906  หุ้นเพิ่มทุนของบริษัท
ทั้งนี้หลังจากการเพิ่มทุนแล้วเสร็จจะทำให้กลุ่มภัคอธิคม เข้ามาถือหุ้นในบริษัท 7.55% ขณะที่นายปรเมษฐ์ รังรองธานินทร์ ซึ่งเป็นผู้ถือหุ้นใหญ่ของบริษัทจะมีสัดส่วนการถือหุ้นลดลงเหลือ 67.98% จากเดิมที่ 73.53%
นอกจากนี้คณะกรรมการบริษัทยังอนุมัติให้ลงทุนอีกจำนวนไม่เกิน 50 ล้านบาท เพื่อใช้ปรับปรุงอาคาร และห้องพักอาศัยของออคิด วิลล์ เพื่อสร้างรายได้เพิ่มจากทรัพย์สินดังกล่าวด้วย
โดยบริษัทและออคิด วิลล์ ได้ลงนามบันทึกข้อตกลงเรื่องดังกล่าวเมื่อวันที่ 15 ต.ค. โดยบริษัทจะนำตั๋วสัญญาใช้เงินรับรองอาวัลจำนวน 50 ล้านบาทจากสถาบันการเงินเพื่อใช้เป็นหลักประกันการโอนกิจการ ให้ผู้ถือหุ้นออคิด วิลล์ ในวันลงนามในสัญญาโอนกิจการทั้งหมด ซึ่งบริษัทจะได้รับคืนเมื่อการโอนกิจการแล้วเสร็จ หรือเมื่อไม่ได้รับอนุมัติจากที่ประชุมผู้ถือหุ้น และที่จะกำหนดไว้ในสัญญาโอนกิจการทั้งหมด ซึ่งจะลงนามภายในวันที่ 14 พ.ย.58 ได้ดำเนินการเสร็จสมบูรณ์ครบถ้วน โดยบริษัทจะโอนกิจการทั้งหมดให้แล้วเสร็จภายในวันที่ 15 ก.พ.59 โดยบริษัทจะต้องได้รับมติอนุมัติให้รับโอนกิจการทั้งหมด การเพิ่มทุน และการจัดสรรหุ้นเพิ่มทุนดังกล่าวจากที่ประชุมวิสามัญผู้ถือหุ้น ทีจะมีขึ้นในวันที่ 24 ธ.ค.58 นี้
สำหรับการรับโอนกิจการทั้งหมดของออคิด วิลล์ ซึ่งมีมูลค่ารวมทั้งสิ้น 700 ล้านบาท นั้น แบ่งเป็นมูลค่าหุ้นสามัญเพิ่มทุนใหม่ของบริษัท 483,975,000 บาทเพื่อแลกกับหุ้นสามัญของออคิด วิลล์ ,หนี้สินของออคิด วิลล์ จำนวน 166,025,000 บาท ซึ่งบริษัทจะต้องชำระภายหลังการรับโอนกิจการ และเงินลงทุนจำนวน 50 ล้านบาทเพื่อใช้ปรับปรุงอาคาร และห้องพักของออคิด วิลล์
อนึ่ง ออคิด วิลล์ ประกอบธุรกิจให้เช่าอพาร์ทเม้นท์ จำนวน 41 ห้อง สูง 25 ชั้น 1 อาคาร พื้นที่ใช้สอยรวมประมาณ 18,420 ตารางเมตร ตั้งอยู่บนซอยสุขุมวิท 33 ซึ่งการเข้าลงทุนในออคิด วิลล์ ครั้งนี้ จะช่วยเพิ่มความหลากหลายของแหล่งรายได้ และลดความเสี่ยงในการดำเนินธุรกิจ
 
 
 